‘Rassistiese’ Swart Maandag-plasing: Student voorheen skuldig‘n Skermskoot van Nkonzo se uitlatings. Lonwabo Lwazi Nkonzo het op 30 Oktober te midde van Swart Maandag-optogte wat landwyd teen geweld en plaasmoorde plaasgevind het, op Facebook geskryf: “Dear white people. F**k you and your non-existent genocide.” Hy het ook ŉ foto van homself by die inskrywing geplaas waarin hy ŉ weggooibare beker vashou met die woorde “white tears” daarop geskryf. Nkonzo het ook op dieselfde dag geskryf: “Black woman are raped by these farm-owners. The dop-system is killing communities. Salaries that are below minimum wage fail to put bread on the table. The inhumane treatment of workers is appalling and if you need a reference, read about these farm-owners, Willem Oosthuizen and Theo Jackson (sic).” ŉ Ander student aan die universiteit se pa het ŉ skermskoot van Nkonzo se uitlatings gemaak en aan prof. Wim de Villiers, rektor van die universiteit, en die media gestuur en gevra hoe hy die geval van rassisme gaan hanteer. Martin Viljoen, woordvoerder van die universiteit, het vroeër bevestig die eenheid vir gelykwaardigheid het die onlangse beweerde rassistiese kommentaar op sosiale media deur ŉ US-student ondersoek en aanbeveel dat die saak na die kantoor vir studente-dissipline vir verdere ondersoek verwys word. “Dié voorlopige ondersoek is tans aan die gang. Op grond van die bevindings van die voorlopige ondersoek word ŉ besluit geneem wat mag insluit dat die bewerings van wangedrag ondersoek word deur die studente dissiplinêre komitee in terme van die US se studente dissiplinêre kode op ŉ geskeduleerde datum.” Viljoen het intussen ook bevestig dat Nkonzo in 2016 tydens die studenteprotes aan oortredings wat met wangedrag verband hou skuldig bevind is. “Na aanleiding van die verhoor het die paneel ŉ gepaste sanksie toegestaan. Nkonzo het teen die skuldigbevinding geappelleer. As gevolg van ŉ verskeidenheid redes kon die appèl tot op hede nog nie aangehoor word nie.” Volgens Viljoen het Nkonzo en sy regsverteenwoordigers egter net tot eerskomende Vrydag tyd om met die universiteit ŉ datum af te spreek vir die finalisering van die appèl. “By versuim hiervan sal die US die aangeleentheid voor die appèlkomitee plaas vir finalisering daarvan.”